หุ้นเอเชียเปิดบวก ขานรับสหรัฐคลายล็อกดาวน์
หุ้นเอเชียเปิดบวก ขานรับสหรัฐคลายล็อกดาวน์
หุ้นเอเชียเปิดบวก ขานรับสหรัฐคลายล็อกดาวน์
28 เม.ย. 2563

ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืน ขานรับรายงานที่ว่าหลายรัฐในสหรัฐเริ่มคลายมาตรการล็อกดาวน์ โดยเฉพาะอย่างยิ่งรัฐนิวยอร์กที่จะเริ่มเปิดเศรษฐกิจอีกครั้ง หลังจากที่การแพร่ระบาดของไวรัสโควิด-19 ผ่านจุดสูงสุดไปแล้ว
ดัชนี SSE Composite ตลาดหุ้นจีนเปิดวันนี้ที่ 2,819.99 จุด เพิ่มขึ้น 4.50 จุด, +0.16%
ดัชนี HSI ตลาดหุ้นฮ่องกงเปิดวันนี้ที่ 24,401.12 จุด เพิ่มขึ้น 120.98 จุด, +0.50%
ดัชนี TAIEX ตลาดหุ้นไต้หวันเปิดวันนี้ที่ 10,580.25 จุด เพิ่มขึ้น 12.98 จุด, +0.12%
ดัชนี KOSPI ตลาดหุ้นเกาหลีใต้เปิดวันนี้ที่ 1,931.25 จุด เพิ่มขึ้น 8.48 จุด, +0.44%
ดัชนี FTSE STI ตลาดหุ้นสิงคโปร์เปิดวันนี้ที่ 2,559.87 จุด เพิ่มขึ้น 10.47 จุด, +0.41%
ดัชนี FBMKLCI ตลาดหุ้นมาเลเซียเปิดวันนี้ที่ 1,371.98 จุด เพิ่มขึ้น 1.82 จุด, +0.13%
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,776.18 จุด ลดลง 7.04 จุด, -0.04%
โดย นายแอนดรูว์ คูโอโม ผู้ว่าการรัฐนิวยอร์ก เปิดเผยว่า รัฐนิวยอร์กจะใช้กลยุทธ์เปิดเศรษฐกิจแบบค่อยเป็นค่อยไป โดยจะมีการเปิดภาคการก่อสร้างและการผลิตในเฟสแรก ส่วนเฟสสองจะมีการประเมินธุรกิจเป็นรายกรณี โดยขึ้นอยู่กับความสำคัญของธุรกิจดังกล่าว ทั้งนี้ แต่ละเฟสจะห่างกัน 2 สัปดาห์ เพื่อตรวจสอบผลกระทบของการเปิดเศรษฐกิจอีกครั้ง และสร้างความมั่นใจว่าอัตราผู้ที่ต้องเข้ารักษาตัวในโรงพยาบาลและผู้ติดเชื้อจะไม่เพิ่มขึ้น
นอกจากนี้มีรายงานว่า รัฐอลาสกา, จอร์เจีย, เซาธ์ แคโรไลนา, เทนเนสซี และเท็กซัส ก็ได้เริ่มให้ร้านอาหารกลับมาเปิดให้บริการแก่ลูกค้า
ด้านนายสตีเวน มนูชิน รัฐมนตรีคลังสหรัฐ ได้แสดงความเชื่อมั่นว่า เศรษฐกิจสหรัฐจะเริ่มฟื้นตัวอีกครั้งในช่วงไตรมาส 3 ปีนี้ หลังจากที่มีการเปิดเศรษฐกิจในเดือนพ.ค.และมิ.ย. พร้อมกับกล่าวว่า มาตรการฟื้นฟูเศรษฐกิจที่รัฐบาลนำมาใช้นั้น จะส่งผลในเชิงบวกต่อการกระตุ้นเศรษฐกิจ และเชื่อว่าเมื่อภาคธุรกิจเริ่มกลับมาเปิดดำเนินการอีกครั้ง ภาวะอุปสงค์ในระบบเศรษฐกิจก็จะฟื้นขึ้นด้วย